Publication: Magyar Közlöny
Issue: MK-2000-130 (Year: 2000, Number: 130)
Era: 1990-2004
Section: l) Az 1993. évi LXXVIII. törvény előírásaival összhangban, az önkormányzati lakás elidegenítéséből származó bevétel terhére épült új lakásokat a tervezésnek
Paragraph Index: 1776

d) A rövid lejáratú kötelezettségek számlacsoport számláin kell kimutatni az egy évet meg nem haladó lejáratú kötelezettségeket. Itt kell kimutatni a szállítókkal szembeni — általános forgalmi adót is tartalmazó — kötelezettségeket, a kibocsátott váltók állományát, valamint az egyéb rövid lejáratú kötelezettségeket. A szállítók számlán belül elkülönítetten kell kimutatni a költségvetési év költségvetését terhelő előző év(ek), illetve folyó évi beruházási és az egyéb szállítói állományát és a költségvetési évet követő évi költségvetést terhelő beruházási és az egyéb szállítói kötelezettségeket. A szállítókról év közben analitikus nyilvántartást kell vezetni. A szállítói kötelezettségek állományát negyedévenként az analitikus nyilvántartásokból készített összesítő bizonylat (feladás) alapján meg kell állapítani és az állományváltozásnak megfelelően a különbözetet rögzíteni kell a szállítók számláján és tőkeváltozásként. A szállítók számláján az állományában bekövetkezett változást év közben rögzíteni kell, ha az államháztartás szervezetét megszüntetik, átszervezik. Év végén leltározás alapján kell a szállítók állományát megállapítani, majd értékelni. Az Adó- és Pénzügyi Ellenőrzési Hivatalnak, valamint a Vám- és Pénzügyőrségnek, mint államháztartás közteher-bevételeit beszedő szervezeteknek, a feladatkörükbe tartozó adó — ideértve a társadalombiztosítási járulékot is — és adójellegű, illetve a vám, vámjellegű és kapcsolódó kötelezettségekről elkülönített nyilvántartást kell vezetniük és a Kincstár, valamint a társadalombiztosítás pénzügyi alapjai számlarendjében meghatározott tartalommal és időpontban kell adatot szolgáltatniuk. Az adatszolgáltatás valódiságáért — ideértve az utólagos módosításokat és egyeztetéseket is — az adatszolgáltató felelős. A kötelezettségekhez kapcsolódóan olyan analitikus nyilvántartást kell vezetni, amelyből megállapítható a kötelezettség fajtája, keletkezésének időpontja és összege, a kedvezményezett adatai, a kötelezettség teljesítésének időpontja, továbbá minden olyan adat, amely a pénzügyi, valamint a vezetői információs rendszerhez kapcsolódik. A kincstári körbe tartozó intézményeknek nyilvántartásaikat úgy kell megszervezniük, hogy abból a 60 napon túli kiegyenlítetlen kötelezettségek állománya az előírt adatszolgáltatási rendszernek megfelelően rendelkezésre álljon.

Source: https://magyarkozlony.hu/hivatalos-lapok/5d704eeb05dcd6ac0b0386e1d605d9fb783a3010/dokumentumok/0bab4499ad57b468aa5e8011db34b6fade8f8fb5/letoltes